PREDKLADACIA SPRÁVA


Návrh vyhlášky Úradu pre reguláciu elektronických komunikácií a poštových služieb (ďalej len „úrad“) .../2026, ktorou sa mení a dopĺňa vyhláška Úradu pre reguláciu elektronických komunikácií a poštových služieb č. 283/2022 Z. z. o podrobnostiach o vybraných rádiových zariadeniach, o zriaďovaní skúšobnej komisie, o prílohách k žiadosti o vydanie osvedčenia, o obsahu, rozsahu a priebehu skúšky osobitnej odbornej spôsobilosti a o osvedčeniach osobitnej odbornej spôsobilosti (ďalej len „návrh vyhlášky“) sa predkladá podľa § 52 ods. 7 zákona č. 452/2021 Z. z. o elektronických komunikáciách (ďalej len „zákon o elektronických komunikáciách“).
Podľa § 52 ods. 7 zákona o elektronických komunikáciách podrobnosti o vybraných rádiových zariadeniach, o zriaďovaní skúšobnej komisie, o prílohách k žiadosti podľa § 52 odseku 3, o obsahu, rozsahu a priebehu skúšky a o osvedčeniach osobitnej odbornej spôsobilosti ustanoví všeobecne záväzný právny predpis, ktorý vydá úrad.
Návrhom vyhlášky predkladateľ reaguje na skúsenosti pri výkone skúšok odbornej spôsobilosti z aplikačnej praxe. V rámci návrhu vyhlášky precizuje ustanovenia týkajúce sa žiadosti, priebehu, hodnotenia skúšky ako aj obsah zápisnice o skúške. Návrh vyhlášky nemení systematiku skúšok avšak dopĺňa prílohu žiadosti o vykonanie skúšky podľa § 3 ods. 1 písm. l) o potvrdenie podľa § 52a ods. 12 zákona o elektronických komunikáciách, precizuje zaužívané postupy tým, že upravuje podmienky pre výkon vyrovnávacej skúšky vrátane rozsahu kedy je takúto skúšku možné vykonať, stanovuje zaužívaný časový rozsah trvania skúšok a upravuje sa rozsah zápisnice o skúške s ohľadom na navrhované znenia. Všetky navrhované zmeny a doplnenia prispievajú k jednoznačnému výkladu ustanovení predmetnej vyhlášky čím následne umožňuje efektívnejší výkon skúšok.
Návrh vyhlášky je v súlade s Európskou chartou miestnej samosprávy. 

